Λευτέρης Παπαδόπουλος

Βιογραφία

Γεννήθηκε στην Αθήνα στις 14 Νοεμβρίου 1935. Οι γονείς του ήταν πρόσφυγες, από την Προύσα ο πατέρας του και από το Νοβοροσίσκ της Ρωσίας η μητέρα του. Πέρασε πολύ δύσκολα παιδικά χρόνια. Σπούδασε νομική στο Πανεπιστήμιο Αθηνών. Ξεκίνησε τη σταδιοδρομία του ως δημοσιογράφος και από το 1959 εως το 2012 συνεργάστηκε ανελλιπώς με την εφημερίδα Τα Νέα. Έχει γράψει τα βιβλία: «Επαρχίες της Αθήνας», «Η Τουρκία χωρίς φερετζέ», «Οι παλιοί συμμαθητές», «Ζω από περιέργεια», «Όλα είναι ένα ψέμα», «Μάνος Λοΐζος», «Εν αρχή ην ο Καζαντζίδης», «Είναι γλεντζές, πίνει γάλα», «Δώδεκα πόντους και μισό», «Να συλληφθεί το ντουμάνι», «Μάγκες πιάστε τα γιοφύρια» καθώς και τη μετάφραση του Άσματος ασμάτων. Είναι παντρεμένος με τη σκηνοθέτιδα Ράια Μουζενίδου και έχει γράψει μαζί της τα θεατρικά έργα «Εν βρασμώ ψυχής» και «Ο γολγοθάς μιας ορφανής ανύπαντρης μητέρας» (σάτιρα). Έχει γράψει και παρουσιάσει αναρίθμητες τηλεοπτικές εκπομπές, και συνεργάστηκε ως στιχουργός σε δεκάδες ταινίες και μιούζικαλ. Ανάμεσά τους: «Γλυκιά Ίρμα» με την Έλλη Λαμπέτη, «Εύθυμη χήρα» με την Αλίκη Βουγιουκλάκη, «Άννυ», «Ο Δρόμος» και πολλά άλλα. Κυκλοφορούν τρία βιβλία με τραγούδια του: «Τα τραγούδια γράφουν την ιστορία τους», «Εκατό ανέκδοτα τραγούδια» και «Τα τραγούδια μου». Είναι μέλος της Ένωσης Συντακτών Ημερησίων Εφημερίδων Αθηνών (ΕΣΗΕΑ), της Εταιρείας Ελλήνων Θεατρικών Συγγραφέων και διατέλεσε πρόεδρος της Εταιρείας Μουσικοσυνθετών Ελλάδος. Ανέλαβε δημοσιογραφικές αποστολές στην Αμερική, τη Ρωσία, την Ευρώπη, την Ασία και την Αφρική. Έχει τιμηθεί με Βραβείο δημοσιογραφικού διαγωνισμού ΕΣΑΤ (1965), το Βραβείο Μπότση (1995), το Βραβείο Παυσανία (2009). Η ΕΣΗΕΑ τον τίμησε επίσης για την προσφορά του, απονέμοντάς του το ανώτατο βραβείο της «ΞΕΝΟΦΩΝ» (2009). Έχει βραβευθεί από τον δήμο Αθηναίων δύο φορές και είναι επίτιμος δημότης του δήμου Πατρέων και Μήθυμνας. Έχει γράψει περί τα 1.200 τραγούδια με τους πιο σημαντικούς Έλληνες συνθέτες και τραγουδιστές. Έχει μεταφράσει ποίηση του Φεδερίκο Γκαρθία Λόρκα, του Πάμπλο Νερούδα και του Ναζίμ Χικμέτ. Ο δίσκος του Ο Δρόμος, με αντίτυπα άνω του 1.000.000, κατέχει το ελληνικό ρεκόρ πωλήσεων. Έχει δύο παιδιά, τον Νότη (δημοσιογράφο) και την Υακίνθη (ηθοποιό), και τρία εγγόνια, τη Μαρία-Νεφέλη, τον Λευτέρη και τη Μυρτώ. Είναι γνωστός οπαδός της Αθλητικής Ένωσης Κωνσταντινουπόλεως (ΑΕΚ).

Μελοποίηση στίχων

Στίχους του Λευτέρη Παπαδόπουλου έχουν μελοποιήσει οι εξής: Μάνος Λοΐζος, Γιάννης Σπανός, Σταύρος Ξαρχάκος, Χρήστος Νικολόπουλος, Μίκης Θεοδωράκης, Μίμης Πλέσσας, Γιώργος Ζαμπέτας, Απόστολος Καλδάρας, Γιώργος Χατζηνάσιος, Κώστας Χατζής, Χρήστος Λεοντής, Γιάννης Μαρκόπουλος, Θανάσης Πολυκανδριώτης, Λίνος Κόκοτος, Λουκιανός Κηλαηδόνης, Σταύρος Κουγιουμτζής, Δήμος Μούτσης, Γιώργος Κριμιζάκης, Χρήστος Γκάρτσος, Γιώργος Κατσαρός, Βαγγέλης Πιτσιλαδής, Νίκος Ιγνατιάδης, Άγγελος Σέμπος, Γεράσιμος Λαβράνος, κ.ά.
Τραγούδια του έχουν ερμηνευθεί από τους: Στέλιος Καζαντζίδης, Γρηγόρης Μπιθικώτσης, Μαρινέλλα, Βίκυ Μοσχολιού, Σταμάτης Κόκοτας, Γιάννης Πουλόπουλος, Στράτος Διονυσίου, Μαρία Φαραντούρη, Δημήτρης Μητροπάνος, Χάρις Αλεξίου, Γιώργος Νταλάρας, Γιάννης Πάριος, Δήμητρα Γαλάνη, Τόλης Βοσκόπουλος, Μανώλης Μητσιάς, Γιάννης Καλατζής, Άκης Πάνου, Κώστας Χατζής, Ρένα Κουμιώτη, Τζένη Βάνου, Αλέκα Μαβίλη, Αλέκα Αλιμπέρτη, Βασίλης Παπακωνσταντίνου, Τάνια Τσανακλίδου, Κώστας Καράλης, Δάκης, Αλέκα Κανελλίδου, Γλυκερία, Μιχάλης Βιολάρης, Μαρίζα Κωχ, Γιάννης Γιάννης Κούτρας, Δημήτρης Ευσταθίου, Τζένη Καρέζη, Αλίκη Βουγιουκλάκη, κ.ά.